สั่งระงับผู้นำเข้ามันเส้นไม่ได้มาตรฐาน  9 ราย พร้อมเดินหน้าตรวจสอบการนำเข้าและส่งออกต่อเนื่อง
นายรณรงค์ พูลพิพัฒน์ อธิบดีกรมการค้าต่างประเทศ เปิดเผยว่า ตั้งแต่ช่วงปลายปีที่ผ่านมาได้ตรวจการนำเข้ามันเส้นอย่างเข้มงวด ล่าสุด ได้ตรวจพบผู้นำเข้ามันเส้นที่ไม่ได้มาตรฐานและสั่งระงับผู้นำเข้าแล้วจำนวน 9 ราย โดยผู้นำเข้ามันเส้นที่ไม่ได้มาตรฐานจะถูกลงโทษโดยการพักทะเบียน จนกว่าจะนำมันเส้นที่ถูกตรวจพบว่าไม่ได้มาตรฐานไปปรับปรุงจนได้มาตรฐานตามที่กระทรวงพาณิชย์กำหนด จึงจะสามารถกลับมานำเข้าได้ การตรวจมาตรฐานมันเส้นนำเข้าในปี 2566 จะมีความเข้มข้นมากขึ้น โดยจะดำเนินการควบคู่ไปกับการคุมเข้มมาตรฐานมันเส้นส่งออก ซึ่งจะเป็นไปอย่างเข้มข้นตลอดฤดูเก็บเกี่ยว ตั้งแต่เดือนพฤศจิกายน 2565 ถึงต้นเดือนเมษายน 2566 พร้อมย้ำว่าจะไม่ยอมให้ผู้ประกอบการกระทำเรื่องที่ส่งผลกระทบต่อชื่อเสียงของประเทศไทยอย่างเด็ดขาด ขอเตือนผู้ประกอบการทั้งนำเข้าและส่งออก ให้ปฏิบัติตามที่กฎหมายกำหนดอย่างเคร่งครัด หากยังพบผู้กระทำความผิดอย่างต่อเนื่อง จะมีการพิจารณายกระดับมาตรการลงโทษให้หนักขึ้นเพื่อระงับยับยั้งการกระทำความผิดที่จะส่งผลกระทบต่อคุณภาพมาตรฐานมันเส้นของไทยต่อไป